“กลุ่มสื่อสาร” วิ่งคึก! หลังราคาแลกการ์ด – ลุ้นรัฐยืดจ่ายค่าคลื่น 5G
"กลุ่มสื่อสาร" วิ่งคึก! หลังราคาแลกการ์ด - ลุ้นรัฐยืดจ่ายค่าคลื่น 5G
25 มี.ค. 2564

ผู้สื่อข่าวรายงานว่า วันนี้ (25 มี.ค. 2564) ณ เวลา 15.39 น. ราคาหุ้น บริษัท ทรู คอร์ปอเรชั่น จำกัด (มหาชน) หรือ TRUE อยู่ที่ระดับ 3.54 บาท บวก 0.28 บาท หรือ 8.59% สูงสุดที่ระดับ 3.66 บาท ต่ำสุดที่ระดับ 3.24 บาท ด้วยมูลค่าการซื้อขาย 1.89 พันล้านบาท
เช่นเดียวกับราคาหุ้น บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC อยู่ที่ระดับ 174 บาท บวก 3 บาท หรือ 1.75% สูงสุดที่ระดับ 175.50 บาท ต่ำสุดที่ระดับ 170 บาท ด้วยมูลค่าการซื้อขาย 2.19 พันล้านบาท
เหมือนกับราคาหุ้น บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC อยู่ที่ระดับ 33.25 บาท บวก 0.75 บาท หรือ 2.31% สูงสุดที่ระดับ 33.50 บาท ต่ำสุดที่ระดับ 32.25 บาท ด้วยมูลค่าการซื้อขาย 490.49 ล้านบาท
ทั้งนี้ นายประสิทธิ์ สุจิรวรกุล นักวิเคราะห์การลงทุนปัจจัยพื้นฐานด้านหลักทรัพย์ บล.บัวหลวง กล่าวว่า ราคาหุ้นในกลุ่มผู้ให้บริการโทรศัพท์มือถือปรับตัวขึ้นได้ดี คาดว่าเป็นการเข้ามาเล่นเก็งกำไรของนักลงทุนหลังจากราคาหุ้นในกลุ่มสื่อสารยัง Laggard ทำให้มีความน่าสนใจในแง่ของ Valuation
พร้อมด้วยมีปัจจัยหนุนจากการที่ภาครัฐจะยืดระยะเวลาจ่ายค่าคลื่น 5G สำหรับ 700MHz และ 2600MHz ซึ่งเดิมกำหนดให้จ่าย 10-12 งวด แต่ขณะนี้ต้องรอดูว่าจะยืดเวลาการจ่ายออกไปอย่างไร โดยเรื่องยังอยู่ที่สำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) ซึ่งภาครัฐก็มองว่าการพัฒนา 5G เป็นเรื่องเร่งด่วน
นอกจากนี้ กลุ่มมือถือยังมองว่าผลการดำเนินงานจะออกมาดีในช่วงครึ่งหลังปีนี้ (H2/64) รายได้ในส่วนบริการจะค่อย ๆ ฟื้นตัวขึ้น โดยเฉพาะหลังเปิดเมืองแล้ว
อย่างไรก็ตามยกให้ ADVANC  เป็น Top pick ด้วยราคาเป้าหมาย 232 บาท/หุ้น ส่วน DTAC แนะ “ซื้อเก็งกำไร” ให้ราคาเป้าหมาย 40 บาท/หุ้น และ TRUE แนะ “ซื้อเก็งกำไร” ให้ราคาเป้าหมาย 4.50 บาท/หุ้น